b'\n_START_ARTICLE_\nLolo v knji\xc5\xbenici\n_START_SECTION_\nPovzetek vsebine\n_START_PARAGRAPH_\nLovro (Lolo je njegov vzdevek) je prvo\xc5\xa1olec, ki bo prvi\xc4\x8d obiskal \xc5\xa1olsko knji\xc5\xbenico. Tega izziva ga je strah, saj ga je sestra Ur\xc5\xa1a prestra\xc5\xa1ila, da v knji\xc5\xbenici \xc5\xbeivi po\xc5\xa1ast. Kljub strahu obi\xc5\xa1\xc4\x8de knji\xc5\xbenico, v kateri ni po\xc5\xa1asti, vendar je knji\xc5\xbeni\xc4\x8darka sosedova An\xc4\x8dka, ki prvo\xc5\xa1olcem razdeli izkaznice in jim predstavi pravila knji\xc5\xbenice.\n_START_SECTION_\nPredstavitev knji\xc5\xbeevnih oseb\n_START_PARAGRAPH_\nV celotni zbirki je glavna knji\xc5\xbeevna oseba Lovro - Lolo, je prvo\xc5\xa1olec, ki raziskuje \xc5\xa1olo, knji\xc5\xbenico, dom in svet in rad zaide v te\xc5\xbeave.\n_START_SECTION_\nAnaliza\n_START_PARAGRAPH_\nPrva otro\xc5\xa1ka slikanica iz zbirke Lolo v knji\xc5\xbenici (2009) govori o prvih stikih s knji\xc5\xbenico in svetom branja v njej. Je literarno-pou\xc4\x8dna slikanica. Pisateljica nas popelje v knji\xc5\xbenico in nas navaja na uporabnika knji\xc5\xbenice. Izbor besedi\xc5\xa1\xc4\x8da je pretehtan, skladnja poenostavljena kot je preprost prvo\xc5\xa1olec, ves zvedav, s strahovi. Znani prizori omogo\xc4\x8dajo poistovetenje, kako postane\xc5\xa1 uporabnik knji\xc5\xbenice. Nevsiljivo spozna pojme (bralec, \xc4\x8dlan, izkaznica, knjiga, \xc5\xa1olska knji\xc5\xbenica).\n_START_SECTION_\nMotivno-tematske povezave\n_START_PARAGRAPH_\nV knjigi Lektor Jakob (2004), avtorja Huseinovi\xc4\x87 Ka\xc5\xa1mirja, glavna oseba poka\xc5\xbee na pravilnost besed lektorja Jakoba, saj tudi prvo\xc5\xa1olec Lolo govori po otro\xc4\x8dje, ne razume pomena besed (\xc4\x8dlan knji\xc5\xbenice zamenja za \xc4\x8dlen knji\xc5\xbenice). Vukmirjeva je \xc5\xbeelela branje in obisk knji\xc5\xbenice \xc4\x8dim bolj pribli\xc5\xbeati otroku, podobno tudi Tilka Jamnik v knjigah Ostr\xc5\xbeek bere za bralno zna\xc4\x8dko (2006) in Pika v knji\xc5\xbenici (2004). Nevsiljivo se seznanimo z bralno zna\xc4\x8dko in znanimi knji\xc5\xbenimi junaki. Za nekoliko starej\xc5\xa1e otroke je zanimiva povezava med Matildo (Roald Dahl: Matilda, 2001), vneto prebiralko knjig in njen prvi stik s knji\xc5\xbeni\xc4\x8darko Fel\xc4\x8devo. Lolo bere pravljice, pozna tudi pravlji\xc4\x8dnega, risanega junaka Fran\xc4\x8dka. Ljubka zbirka o \xc5\xbeelvaku Fran\xc4\x8dku in njegovih prijateljih otroke popelje v \xc4\x8dudoviti svet branja. Zbirka Beremo s Fran\xc4\x8dkom avtorice Jennings Sharon je namenjena otrokom, ki se preizku\xc5\xa1ajo v prvih bralnih korakih, besedne zveze v stavkih so preproste in za mladega bralca razumljive kot pri Vukmirjevi. O\xc4\x8dka Lolu prebira pred spanjem pravljice in dose\xc5\xbee mirno spokojnost kot Veliki Medo, ki prebira Malemu Medu medvedjo knjigo (Martin Waddell - Ne more\xc5\xa1 zaspati, Mali Medo?, 1993). Motiv obiska knji\xc5\xbenice in z njo povezanih pojmov (bralec, \xc4\x8dlan, izkaznica, knjiga, \xc5\xa1olska knji\xc5\xbenica) se pojavlja \xc5\xa1e v mladinski literaturi Kje stanujejo knjige, 2009 (Tatjana Kokalj), Povodni mo\xc5\xbe v knji\xc5\xbenici, 2009 (Nadja Puppis).'